ଦିନକୁ ଦିନ ଅଧିକ ସସ୍ପେନ୍ସ ଘେରକୁ ଚାଲିଯାଉଛି ପାରଳାଖେମୁଣ୍ଡି ଏସିଏଫ୍ଓ ମୃତ୍ୟୁ ମାମଲା, କେତେ ବାଟ ଆଗେଇଲାଣି ତଦନ୍ତ ? କିଏ ଦୋଷୀ... - Prameya News7\nଦିନକୁ ଦିନ ଅଧିକ ସସ୍ପେନ୍ସ ଘେରକୁ ଚାଲିଯାଉଛି ପାରଳାଖେମୁଣ୍ଡି ଏସିଏଫ୍ଓ ମୃତ୍ୟୁ ମାମଲା, କେତେ ବାଟ ଆଗେଇଲାଣି ତଦନ୍ତ ? କିଏ ଦୋଷୀ...\nପାରଳାଖେମୁଣ୍ଡି, ୨୪।୦୭ଃ ଏସିଏଫ୍ଓ ସୌମ୍ୟରଞ୍ଜନ ମହାପାତ୍ର ମୃତ୍ୟୁ ମାମଲାରେ ପାରଳାଖେମୁଣ୍ଡି ପୋଲିସ ଓ କ୍ରାଇମବ୍ରାଞ୍ଚ ଟିମ୍, ଡିଏଫ୍ଓ ସଂଗ୍ରାମ କେଶରୀ ବେହେରା, ଗୁରାଣ୍ଡି ଥାନା ଓଆଇସି ମମତା ପଣ୍ଡା ଏବଂ ରୋଷେୟା ମନ୍ମଥ କୁମ୍ଭଙ୍କୁ କ୍ଲିନ୍ଚିଟ୍ ଦେଇସାରିଛନ୍ତି । ଯାହାକୁ ସହଜରେ ଗ୍ରହଣ କରିପାରୁନାହାନ୍ତି ସୌମ୍ୟଙ୍କ ପରିବାର ଲୋକ । ସେପଟେ ବିଦ୍ୟାଭାରତୀଙ୍କୁ ପୁଣି ଥରେ ଜେରା କରାଯିବ ଏବଂ ତାଙ୍କ ସମ୍ପର୍କରେ ଅଧିକ ତଦନ୍ତ କରିବାକୁ ପୋଲିସ ଟିମ୍ ବଲାଙ୍ଗିର ଯାଇଥିବା କହିଛନ୍ତି ଏସପି ।\nଜରା ପରେ ସଙ୍ଗେ ସଙ୍ଗେ କ୍ଲିନ୍ ଚିଟ୍ କୁ ସହଜରେ ଗ୍ରହଣ କରିପାରୁନାହାନ୍ତି ସୌମ୍ୟଙ୍କ ପରିବାର ଲୋକ । ପୋଲିସର ତଦନ୍ତ ପ୍ରକ୍ରିୟା ଉପରେ ପ୍ରଶ୍ନ ଉଠାଇଛନ୍ତି ସୌମ୍ୟଙ୍କ ବଡ଼ ଭାଇ ରଞ୍ଜନ ମହାପାତ୍ର । ତାଙ୍କର କହିବା କଥା ପୋଲିସ ସମସ୍ତଙ୍କୁ କ୍ଲିନ୍ ଚିଟ୍ ଦେଉଥିଲେ ବି ସତ କଥା ହେଉଛି ମୋ ଭାଇ ପୋଡ଼ି ହୋଇ ମରିଛି । ହେଲେ କେଉଁ ଲିଙ୍କ୍ରେ ସେ ମରିଛି ତାକୁ ଖୋଜି ବାହାର କରିବା ପୋଲିସର କାମ । ସେ କ'ଣ ପାଇଁ ମରିଛି ତା'ର କାରଣ ଖୋଜିବା ବି ଦରକାର । ଭାଇ ମୃତ୍ୟୁକୁ ନେଇ ନ୍ୟାୟ ପାଇଁ ଦରକାର ପଡ଼ିଲେ ମୁଖ୍ୟମନ୍ତ୍ରୀଙ୍କୁ ସାକ୍ଷାତ କରିବୁ ବୋଲି କହିଛନ୍ତି ରଞ୍ଜନ । ଏଥି ଲାଗି ହାଇକୋର୍ଟଙ୍କ ଦ୍ବାରସ୍ଥ ହେବା ସହ ଆବଶ୍ୟକ ପଡ଼ିଲେ ଘଟଣାର CBI ତଦନ୍ତ ପାଇଁ ଆବେଦନ କରିବୁ ବୋଲି ସେ କହିଛନ୍ତି ।\nତେବେ ସୌମ୍ୟଙ୍କ ସମ୍ପର୍କୀୟ ଭାଇଙ୍କ କହିବା କଥା ପୋଲିସ କ'ଣ ଦେଖି ସମସ୍ତଙ୍କୁ କ୍ଲିନ୍ ଚିଟ୍ ଦେଲା ତାହା ଆମେ ବୁଝିପାରୁନୁ । ବାହାଘର ପରେ ଭାଇ ମାନସିକ ଅବସାଦରେ ରହୁଥିଲା । ଯାହା ତା'ର ଡାଏରୀରୁ ମିଳିଥିବା ଲେଖା ଏବଂ ବିଦ୍ୟାଭାରତୀଙ୍କ ଚିଠିରୁ ସ୍ପଷ୍ଟ ହେଉଛି । ତେଣୁ ମୋ ଭାଇ ସୌମ୍ୟଙ୍କୁ ଯୋଜନା ମୁତାବକ ମର୍ଡ଼ର କରାଯାଇଛି । ଏହା ପଛରେ ବହୁ ଲୋକଙ୍କ ହାତ ରହିଥିବା ଜଣାପଡ଼ୁଛି । ସେହିଭଳି ସୌମ୍ୟଙ୍କ ପରିବାରର ଓକିଲଙ୍କ କହିବା କଥା ପୋଲିସ ପ୍ରଥମ ବିଦ୍ୟାଭାରତୀଙ୍କୁ କଷ୍ଟୋଡିକୁ ନେବା କଥା ।\nସେପଟେ ବଲାଙ୍ଗିର ଲାଇଭଷ୍ଟକ ଇନ୍ସପେକ୍ଟର ଟ୍ରେନିଂ ସେଣ୍ଟରକୁ ଯାଇ ବିଦ୍ୟାଭାରତୀଙ୍କ ସମ୍ପର୍କରେ ଅଧିକ ତଦନ୍ତ କରିବାକୁ ପୋଲିସ ଟିମ୍ ବାହାରିଥିବା କହିଛନ୍ତି ପାରଳାଖେମୁଣ୍ଡି ଥାନା ଅଧିକାରୀ । ସୌମ୍ୟରଞ୍ଜନଙ୍କ ମୃତ୍ୟୁ ପଛର କାରଣ ଖୋଜିବା ସହ ଅଭିଯୋଗକାରୀଙ୍କୁ ନ୍ୟାୟ ଦେବାକୁ ଘଟଣାର ସମସ୍ତ ଦିଗକୁ ନେଇ ତଦନ୍ତ କରାଯାଉଛି । ଆବଶ୍ୟକ ପଡ଼ିଲେ ବିଦ୍ୟାଭାରତୀ ଏବଂ ଡିଏଫଓ ସଂଗ୍ରାମ କେଶରୀ ବେହେରାଙ୍କୁ ମଧ୍ୟ ପୁଣି ଥରେ ଜେରା କରାଯାଇପାରେ ବୋଲି କହିଛନ୍ତି ଗଜପତି ଏସପି ।\nଦିନକୁ ଦିନ ଅଧିକ ସସ୍ପେନ୍ସ ଘେରକୁ ଚାଲିଯାଉଛି ପାରଳାଖେମୁଣ୍ଡି ଏସିଏଫ୍ ସୌମ୍ୟରଞ୍ଜନ ମହାପାତ୍ରଙ୍କ ମୃତ୍ୟୁ ମାମଲା । ପତ୍ନୀ ବିଦ୍ୟାଭାରତୀଙ୍କ ସହ ସୌମ୍ୟଙ୍କ ସମ୍ପର୍କ ଭଲ ନଥିଲା ତାହା ତ ସ୍ପଷ୍ଟ ହେଉଛି, ହେଲେ କେମିତି ଓ କେଉଁ କାରଣ ପାଇଁ ନିଆଁରେ ପୋଡ଼ି ହୋଇ ସୌମ୍ୟଙ୍କ ମୃତ୍ୟୁ ଘଟିଲା ତାକୁ ନେଇ କିନ୍ତୁ ଲାଗି ରହିଛି ଦ୍ବନ୍ଦ୍ବ ।
